KOMISIJOS ATASKAITA EUROPOS PARLAMENTUI IR TARYBAI dėl EŽŪGF išlaidų Išankstinio perspėjimo sistema Nr. 12/2013 /* COM/2014/019 final */





TURINYS 1............ Įvadas. 3 2............ EŽŪGF asignuotosios įplaukos. 3 3............ Pastabos dėl preliminaraus 2013 m. EŽŪGF biudžeto vykdymo. 4 4............ EŽŪGF asignuotųjų įplaukų panaudojimas. 6 5............ Išvados. 6 1 priedas || Preliminarus EŽŪGF asignavimų panaudojimas iki 2013 12 31 1. Įvadas Pridedamoje lentelėje pateikiama informacija apie preliminarų 2013 m. EŽŪGF biudžeto vykdymą; tikimasi, kad biudžetą sudarys 45 295,5 mln. EUR. Didžiausia šios sumos dalis yra EŽŪGF išlaidos pagal pasidalinamąjį valdymą, remiantis valstybių narių laikotarpiu nuo 2012 m. spalio 16 d. iki 2013 m. spalio 15 d. pateikta informacija, įskaitant sumas, kurios buvo pakoreguotos po EŽŪGF sąskaitų patvirtinimo, ir per finansinius metus mokėtų mėnesinių kompensacijų sumažinimus. Taip pat įtraukta tiesioginių išlaidų, kurios sudaro apie 27,1 mln. EUR, ir kurias dar numatyta patirti iki 2013 m. gruodžio 31 d., sąmata. 2. EŽŪGF asignuotosios įplaukos Remiantis Tarybos reglamento (EB) Nr. 1290/2005 dėl bendrosios žemės ūkio politikos finansavimo 34 straipsnio taisyklėmis, įplaukos, gautos atlikus finansines korekcijas pagal sprendimus dėl sąskaitų atitikties patvirtinimo, įplaukos, gautos susigrąžinus sumas dėl pažeidimų, ir įplaukos, gautos taikant pieno mokestį, yra laikomos įplaukomis, asignuotomis EŽŪGF išlaidoms finansuoti. Pagal šias taisykles asignuotosios įplaukos gali būti naudojamos bet kokioms EŽŪGF išlaidoms finansuoti. Nepanaudota tokių įplaukų dalis bus automatiškai perkelta į kitus finansinius metus.[1] Kaip jau buvo išdėstyta ankstesnėse Išankstinio perspėjimo sistemos ataskaitose, remiantis Komisijos pradiniais skaičiavimais, 2013 m. turimos asignuotosios įplaukos siekė 1 533 mln. EUR. Konkrečiai: – apskaičiuota, kad asignuotosios įplaukos, kurias numatyta gauti 2013 finansiniais metais, sudarys 628 mln. EUR. 389 mln. EUR ir 161 mln. EUR sumas atitinkamai tikėtasi gauti atlikus korekcijas po sąskaitų atitikties patvirtinimo ir susigrąžinus sumas dėl pažeidimų. Apskaičiuota, kad įplaukos iš pieno mokesčio sudarys 78 mln. EUR; – apskaičiuota, kad iš 2012 į 2013 finansinius metus turėtų būti perkelta 905 mln. EUR asignuotųjų įplaukų. 2013 m. biudžete numatytas 1 533 mln. EUR asignuotąsias įplaukas Komisija skyrė dviem schemoms. Konkrečiai: – 500 mln. EUR skirta vaisių ir daržovių sektoriaus gamintojų organizacijų veiklos fondams, o – 1 033 mln. EUR – bendrosios išmokos schemai. Šioms dviem schemoms biudžeto valdymo institucija pagal Komisijos pasiūlymą galiausiai patvirtino atitinkamai 267 mln. EUR ir 30 635 mln. EUR asignavimų. Pirmiau minėtų patvirtintų asignavimų ir asignuotųjų įplaukų suma atitinka bendrą 767 mln. EUR numatytų asignavimų gamintojų organizacijų veiklos fondams vaisių ir daržovių sektoriuje ir 31 668 mln. EUR bendrosios išmokos schemai įvertį. 1 priede, kuriame pateikiami preliminarūs 2013 m. biudžeto vykdymo rezultatai, nurodyti biudžeto asignavimai pagal straipsnius vaisių ir daržovių sektoriui ir atsietajai tiesioginei pagalbai yra patvirtinti asignavimai šioms dviem schemoms, atitinkamai siekiantys 611 mln. EUR ir 38 076 mln. EUR, neatsižvelgiant į minėtas asignuotąsias įplaukas. Įtraukus šiems sektoriams asignuotas įplaukas, 2013 m. biudžete numatyti asignavimai vaisių ir daržovių sektoriui iš viso sudaro 1 111 mln. EUR, o atsietajai tiesioginei pagalbai – 39 109 mln. EUR. 3. Pastabos dėl preliminaraus 2013 m. EŽŪGF biudžeto vykdymo 2013 m. biudžeto preliminarūs vykdymo rezultatai pateikti 1 priede. Toliau trumpai aptariami tam tikri biudžeto straipsniai, kuriuos vykdant nustatyti didžiausi faktiškai patirtų išlaidų ir atitinkamų asignavimų, įtrauktų į 2013 m. biudžetą, skirtumai. 3.1. Rinkos priemonės Asignavimų intervencijai į žemės ūkio rinkas buvo panaudota 421,5 mln. EUR daugiau nei buvo patvirtinta biudžeto asignavimų, tačiau 78,5 mln. EUR mažiau, jei yra įtraukiama 500 mln. EUR suma, numatyta kaip asignuotosios įplaukos pagal šį skyrių. Šis skirtumas – tai grynasis panaudojimo modelių, visų pirma vaisių ir daržovių, vyno, kiaulienos ir paukštienos sektoriuose, poveikis. 3.1.1. Maisto programos (– 8,6 mln. EUR) Vienai valstybei narei finansinių metų pabaigoje kilo įgyvendinimo sunkumų, todėl liko nepanaudota nedidelė dalis asignavimų, 2013 m. biudžete numatytų maisto programoms. Šių programų įgyvendinimas po 2013 m. nebebus finansuojamas iš EŽŪGF. 3.1.2. Vaisiai ir daržovės (+ 527,1 mln. EUR, palyginti su patvirtintais asignavimais) Didelis asignavimų perviršis nustatytas palyginus šiame sektoriuje patirtas išlaidas su 2013 m. biudžete patvirtintais asignavimais, į kuriuos nėra įtrauktos šiam sektoriui priskirtos įplaukos. Tačiau, jei šiam sektoriui asignuotos 500 mln. EUR įplaukos yra įtraukiamos (žr. * išnašą pridedamos lentelės pabaigoje), tada bendra turimų asignavimų suma padidėja iki 1 111 mln. EUR, o viršytų asignavimų susidarytų tik 27,1 mln. EUR. Ši viršytų asignavimų suma tiesiogiai susidaro dėl skirtingų schemų, kurios yra finansuojamos šio sektoriaus asignavimais, įgyvendinimo lygių: valstybės narės gamintojų organizacijų veiklos fondams ir vaisių vartojimo skatinimo mokyklose programai išleido mažiau nei numatyta biudžete; kita vertus, valstybių narių išlaidos paramai, susijusiai su išankstiniu gamintojų grupių pripažinimu, buvo daug didesnės nei 2013 m. biudžete šiai schemai skirti asignavimai. Išlaidos, viršijančios šiam sektoriui skirtų asignavimų sumą, bus padengtos iš šiam sektoriui asignuotų įplaukų ir perkeliant asignavimus iš kitų biudžeto punktų. 3.1.3. Vynuogių auginimo sektoriaus produktai (– 27,4 mln. EUR) Šios nepanaudotos lėšos susidarė dėl to, kad šiek tiek sumažėjo kelių valstybių narių išlaidos pagal šį straipsnį finansuojamoms vyno nacionalinėms paramos programoms – palyginti su biudžete numatyta viršutine riba – ir vynmedžių išnaikinimo programai. 3.1.4. Pienas ir pieno produktai (– 12,9 mln. EUR) Nepanaudotos lėšos susidarė dėl to, kad valstybių narių išlaidos privačiam sviesto sandėliavimui ir mokyklų aprūpinimo pieno produktais programai buvo mažesnės negu biudžete numatytos išlaidos. 3.1.5. Kiauliena, kiaušiniai ir paukštiena, bitininkystė ir kiti gyvūninės kilmės produktai (- 33,5 mln. EUR) Nepanaudotos lėšos susidarė dėl to, kad buvo išleista mažiau lėšų mokant eksporto grąžinamąsias išmokas už paukštieną, nes 2012 m. spalio mėn. ir 2013 m. vasario mėn. eksporto grąžinamosios išmokos buvo sumažintos, o 2013 m. liepos mėn. visai panaikintos. 3.2. Tiesioginė pagalba Asignavimų tiesioginei pagalbai buvo panaudota 728,5 mln. EUR daugiau nei patvirtinta biudžeto asignavimų, tačiau 304,5 mln. EUR mažiau, jei yra įtraukiama 1 033 mln. EUR, numatytų kaip asignuotosios įplaukos pagal šį skyrių. Šis skirtumas susidaro visų pirma dėl atsietosios tiesioginės pagalbos sektoriaus. 3.2.1. Atsietoji tiesioginė pagalba (+ 768 mln. EUR, palyginti su patvirtintais asignavimais) Šis asignuotų lėšų perviršis nustatytas palyginus atsietosios tiesioginės pagalbos išlaidas su 2013 m. biudžeto patvirtintais asignavimais, į kuriuos nėra įtrauktos šiam sektoriui priskirtos įplaukos. Tačiau jei šiam sektoriui priskirtos 1 033 mln. EUR įplaukos yra įtraukiamos (žr. * išnašą pridedamos lentelės pabaigoje), tada bendra turimų asignavimų suma padidėja iki 39 109 mln. EUR, ir biudžeto lėšos nebėra viršijamos, bet susidaro – 265 mln. EUR nepanaudotų lėšų likutis. Ši nedidelė grynoji nepanaudota dalis visų pirma susidarė dėl to, kad nenumatytai sumažėjo valstybių narių išlaidos bendrosios išmokos schemai (BIS). Kita vertus, valstybės narės truputį viršijo asignavimus, numatytus vienkartinės išmokos už plotus schemai (VIPS), ir dėl to susidarė grynoji nepanaudota dalis, lėmusi 99,3 % atsietosios pagalbos poreikių panaudojimą. 3.2.2. Kita tiesioginė pagalba (– 38,6 mln. EUR) Šios nepanaudotos lėšos visų pirma susidarė dėl to, kad buvo išleista šiek tiek mažiau lėšų susietosios specialiosios paramos priemonėms pagal Tarybos reglamento (EB) Nr. 73/2009 68 straipsnį, ir dėl su tam tikromis schemomis susijusių reikšmingų korekcijų, apie kurias pranešė kelios valstybės narės. Kita vertus, patvirtinus Tarybos reglamentą (EB) Nr. 228/2013, pagal kurį bananų augintojams 2013 finansiniais metais leidžiama išmokėti vienkartinę ribotą sumą, buvo viršytas tiesioginei pagalbai iš POSEI skirtų mokėjimų biudžetas. 3.3. Žemės ūkio išlaidų auditas 3.3.1. Ankstesnių metų sąskaitų patvirtinimas (+ 206 mln. EUR) Komisija 2013 m. Taisomajame rašte pasiūlė atlikti korekcijas, kurių suma –56 mln. EUR, remdamasi vidutiniu biudžeto vykdymu ankstesniais metais, nes tokių korekcijų prognozuoti neįmanoma. Lapkričio mėn. sudarytame naujajame biudžeto projekte, nepavykus pasiekti susitarimo per pirmąjį taikinimą, ši suma padidinta iki – 100 mln. EUR. Galiausiai, 2012 m. gruodžio 5 d. pasiekus susitarimą, biudžeto valdymo institucija priėmė 2013 m. biudžetą, kuriame galutinai nustatyta – 200 mln. EUR suma. Remiantis 2013 m. Komisijos priimtais sąskaitų patvirtinimo sprendimais, padarytos maždaug 6 mln. EUR dydžio teigiamos korekcijos valstybių narių naudai. 2013 m. lapkričio mėn. Žemės ūkio fondų komitetui taip pat buvo pateiktos maždaug – 2,5 mln. EUR dydžio korekcijos, susidariusios dėl to, kad valstybės narės nesilaikė mokėjimo terminų. Šio sprendimo poveikis nėra įtrauktas į preliminaraus vykdymo sumas 1 priede. Todėl Komisijos siūloma grynųjų korekcijų suma yra 3,5 mln. EUR, o ne 6 mln. EUR, kaip nurodyta 1 priede. Pridėjusi minėtąsias grynąsias korekcijas prie – 200 mln. EUR sumos, kurią biudžeto valdymo institucija patvirtino atlikdama ankstesnių metų sąskaitų korekcijų patvirtinimą 2013 m. biudžete, Komisija, siekdama uždaryti šį biudžeto punktą 2013 m., pasiūlė atlikti 203,5 mln. EUR perkėlimus iš vieno skyriaus į kitą. 4. EŽŪGF asignuotųjų įplaukų panaudojimas Iš 1 priede pateiktos lentelės matyti, kad 2013 m. visos asignuotosios įplaukos siekė 2 074,6 mln. EUR. Jos buvo 541,6 mln. EUR didesnės nei iš pradžių numatyta 1 533 mln. EUR suma. Šis skirtumas iš dalies susidarė dėl to, kad iš 2012 į 2013 m. perkelta asignuotųjų įplaukų suma sudarė 1 245,6 mln. EUR, t. y. 340,6 mln. EUR daugiau nei biudžete iš pradžių numatyta 905 mln. EUR suma. Į šią sumą buvo įskaitytas maždaug 755 mln. EUR likutis iš laikinojo Cukraus pramonės restruktūrizavimo fondo po to, kai iš jo buvo išmokėtos visos mokėtinos sumos. Reikėtų paminėti, kad visos iš 2012 į 2013 m. perkeltos asignuotosios įplaukos panaudotos 2013 finansinių metų EŽŪGF išlaidoms finansuoti. Be to, 2013 m. naujai surinktų asignuotųjų įplaukų suma buvo 828,9 mln. EUR, palyginti su biudžete numatyta 628 mln. EUR suma. Iš esmės taip atsitiko dėl to, kad 2013 m. Komisija priėmė papildomą sąskaitų atitikties patvirtinimo sprendimą. Naujai surinktų asignuotųjų įplaukų dalis, kuri nebus panaudota 2013 m., bus perkelta į EŽŪGF 2014 m. biudžetą ir bus panaudota tais metais patirtoms išlaidoms finansuoti. 5. Išvados Preliminarios 2013 m. EŽŪGF biudžeto išlaidos, įskaitant tiesioginių išlaidų iki 2013 m. gruodžio 31 d. įverčius, rodo, kad patvirtinti biudžeto asignavimai viršyti 1 339 mln. EUR, ši suma padengiama iš turimų 2 074,6 mln. EUR asignuotųjų įplaukų. Metų pabaigoje dar reikės atlikti keletą asignavimų patikslinimų ir perkėlimų. Atsižvelgiant į šiuos patikslinimus ir į jau išdėstytus 2013 m. biudžeto finansavimo poreikius, apskaičiuota, kad į 2014 m. EŽŪGF biudžetą perkeltinų asignuotųjų įplaukų suma sudarys maždaug 700 mln. EUR. Paminėtina, kad 2014 m. Taisomajame rašte Nr. 2 jau buvo atsižvelgta į apskaičiuotą 615 mln. EUR asignuotųjų įplaukų sumą. [1] Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių 14 straipsnyje nustatyta, kad vidaus asignuotąsias įplaukas galima perkelti į kitą laikotarpį tik vieniems metams. Todėl siekiant užtikrinti patikimą biudžeto valdymą, šios asignuotosios įplaukos paprastai naudojamos pirmiausia, prieš bet kokius patvirtintus susijusio biudžeto straipsnio asignavimus.